Columbia จากผู้ลี้ภัยนาซี สู่แบรนด์ Outdoor ระดับโลก
จากบริษัทขายหมวก กลายมาเป็นแบรนด์ Outdoor ระดับโลกได้อย่างไร ? ลงทุนแมนจะเล่าให้ฟัง
7 ธ.ค. 2564

Columbia จากผู้ลี้ภัยนาซี สู่แบรนด์ Outdoor ระดับโลก /โดย ลงทุนแมน
หากพูดถึงกิจกรรม Camping ที่ฮิตกันในช่วงนี้
สิ่งที่ขาดไม่ได้อย่างหนึ่งสำหรับการ Camping นั่นก็คือเสื้อกันหนาว
หากจะหาแบรนด์ที่มีเสื้อกันหนาวคุณภาพดีสักตัวหนึ่ง ถ้าลองถามหลายคนที่เป็นสาย Camping 
หรือคนที่ชื่นชอบชีวิต Outdoor ก็เชื่อว่าจะมีชื่อแบรนด์ Columbia รวมอยู่ด้วย
รู้หรือไม่ ?
บริษัท Columbia Sportswear Company เป็นเจ้าของแบรนด์ Columbia
มีมูลค่าบริษัทมากกว่า 200,000 ล้านบาท มีจุดเริ่มต้นมาจากบริษัทขายหมวก
แล้วจากบริษัทขายหมวก กลายมาเป็นแบรนด์ Outdoor ระดับโลกได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนไปเมื่อปี 1937 ในยุคสมัยที่พรรคนาซีขึ้นมามีอำนาจ 
ครอบครัวของคุณ Gert Boyle ตัดสินใจลี้ภัยจากเยอรมนี 
มาเริ่มต้นชีวิตใหม่ที่เมือง Portland รัฐ Oregon ประเทศสหรัฐอเมริกา
ปี 1938 พ่อของเธอตัดสินใจซื้อบริษัทขายหมวกเล็ก ๆ แห่งหนึ่งและใช้ชื่อว่า “Columbia Hat Company” 
โดยชื่อ Columbia ถูกตั้งตามแม่น้ำ ที่มีต้นกำเนิดจากแคนาดา และไหลผ่านเมือง Portland
คุณ Gert Boyle ต้องปรับตัวกับสภาพแวดล้อมใหม่ที่เธอไม่คุ้นเคย เช่น เธอต้องเริ่มเรียนภาษาอังกฤษในวัย 13 ปี รวมถึงเธอต้องเริ่มช่วยเหลือธุรกิจครอบครัว โดยหน้าที่ของเธอก็คือคอยเย็บกล่องและติดฉลากบนกล่อง
ในเวลาต่อมา
หลังจากคุณ Gert Boyle จบการศึกษาระดับมัธยม เธอได้เข้าศึกษาต่อปริญญาตรี
สาขาสังคมวิทยา มหาวิทยาลัย Arizona และเธอได้พบกับคุณ Neal Boyle สามีของเธอ
หลังจากทั้งคู่จบการศึกษา ก็ตกลงกันกลับมาที่เมือง Portland 
คุณ Neal Boyle ได้เริ่มทำงานที่ Columbia Hat Company ร่วมกับพ่อของเธอ
ในขณะที่คุณ Gert Boyle รับหน้าที่แม่บ้าน และดูแลลูก ๆ อีกสามคน
ปี 1950 บริษัทต้องเผชิญกับพฤติกรรมของผู้บริโภคที่เริ่มเปลี่ยนไป 
คนเริ่มนิยมการแต่งกายแบบ Casual มากขึ้น ส่งผลให้ความนิยมการสวมหมวกน้อยลง
บริษัทจึงเริ่มปรับตัวและหันมาขาย Outerwear เช่น ชุดสกี เพิ่มเติมนอกจากขายหมวก
จนในปี 1960 บริษัทเปลี่ยนชื่อเป็น “Columbia Sportswear Company”
หลังจากนั้นไม่นาน พ่อของเธอก็เสียชีวิต คุณ Neal Boyle จึงได้ขึ้นมารับช่วงบริหารต่อจากนั้น
ต่อมาในปี 1970 สามีของคุณ Gert Boyle เสียชีวิตกะทันหัน
คุณ Gert Boyle และลูกชายของเธอก็ได้รับหน้าที่บริหารบริษัทตั้งแต่นั้นมา
ภายใต้การบริหารบริษัทของคุณ Gert Boyle มีผลิตภัณฑ์ใหม่ ๆ เกิดขึ้นมากมาย
หนึ่งในผลิตภัณฑ์ที่สร้างชื่อเสียงให้กับบริษัท มีชื่อว่า “Bugaboo Jacket”  
ซึ่งเริ่มวางขายในปี 1986 และประสบความสำเร็จเป็นอย่างมาก
โดยจุดเด่นของ Jacket ตัวนี้ คือการออกแบบให้มีทั้งเสื้อตัวนอกและเสื้อตัวใน เพื่อให้สามารถสวมใส่ปรับไปตามสภาพภูมิอากาศได้ รวมถึงสามารถกันน้ำ กันหิมะได้ ในขณะเดียวกันก็สามารถระบายอากาศได้ดี
ด้วยแนวคิดของคุณ Gert Boyle ที่มองลูกค้าเป็นศูนย์กลางตั้งแต่เริ่มพัฒนาผลิตภัณฑ์ตั้งแต่ต้น 
จึงเข้าใจว่าลูกค้าต้องการอะไร ทำให้สามารถสร้างสรรค์ผลิตภัณฑ์ที่ตอบโจทย์ลูกค้าได้
เธอยังเคยพูดถึงแนวคิดเธออีกว่า “เราจะไม่เริ่มต้นว่า เราจะขายอะไรให้กับลูกค้า
แต่เราจะถามลูกค้าว่าอยากซื้ออะไร แล้วเราก็จะสร้างสิ่งนั้นขึ้นมา”
ปี 1998 บริษัทเข้าตลาดหลักทรัพย์สหรัฐอเมริกา กลายเป็นบริษัทมหาชนจำกัด และในเวลาต่อมาได้ซื้อกิจการอื่น ๆ อีก 3 แบรนด์ ได้แก่ SOREL, Mountain Hardwear และ PrAna
บริษัทพัฒนาวัสดุผสมผสานเทคโนโลยีสำหรับผลิตเสื้อผ้าและรองเท้ากว่า 30 ชนิด 
เพื่อรองรับจุดประสงค์การใช้งานที่ต่างออกไป เช่น เสื้อ Baselayer มีเทคโนโลยี Omni-Heat 
ที่ให้ความอบอุ่นแก่ร่างกาย ในขณะที่เราอุ่นจนเหงื่อออก เหงื่อเราก็สามารถระเหยออกไปได้ด้วย
ปัจจุบันบริษัทขายสินค้าไปแล้วกว่า 90 ประเทศทั่วโลก มีฐานการผลิตสินค้านอกสหรัฐอเมริกามากมาย
ถึงแม้ว่าคุณ Gert Boyle จะเสียชีวิตไปแล้วในวัย 95 ปี เมื่อปี 2019 แต่ยังส่งผ่านแนวคิดนี้
ให้ลูกชายเธอคือ คุณ Tim Boyle เป็นแนวทางบริหารบริษัทต่อไป
ผลประกอบการของ Columbia Sportswear Company ที่ผ่านมา
ปี 2017 รายได้ 81,381 ล้านบาท กำไรสุทธิ 3,469 ล้านบาท
ปี 2018 รายได้ 92,477 ล้านบาท กำไรสุทธิ 8,852 ล้านบาท
ปี 2019 รายได้ 100,401 ล้านบาท กำไรสุทธิ 10,906 ล้านบาท
ปี 2020 รายได้ 82,551 ล้านบาท กำไรสุทธิ 3,564 ล้านบาท
โครงสร้างรายได้ตามแบรนด์ 
Columbia 80% 
แบรนด์อื่น ๆ ที่เข้าซื้อกิจการมาทีหลัง เช่น SOREL, Mountain Hardwear และ PrAna 20%
โครงสร้างรายได้ตามภูมิภาค
สหรัฐอเมริกา 64% 
ลาตินอเมริกา และเอเชียแปซิฟิก 17%
ยุโรป ตะวันออกกลาง และแอฟริกา 12%
แคนาดา 7%
จะเห็นได้ว่าหากไม่รวมปี 2020 ที่ทั่วโลกได้รับผลกระทบจากการแพร่ระบาดของโควิด 19
บริษัทมีรายได้เติบโตเฉลี่ย 11% และมีกำไรเติบโตเฉลี่ยถึง 77% 
ในช่วงระหว่างปี 2017 ถึง 2019
ทีนี้ เรามาดูกันว่า แล้วตลาดอุปกรณ์ Outdoor ทั่วโลกใหญ่แค่ไหน ?
ปี 2020 ตลาดมีมูลค่า 1,481,700 ล้านบาท
ปี 2024 ตลาดมีการประมาณการ 2,145,000 ล้านบาท 
หมายความว่าจะมีการเติบโตเฉลี่ยประมาณปีละ 9.7%
ช่วงหลายปีที่ผ่านมา
วันหยุดของหลายคนอาจเปลี่ยนไป 
การนอนดู Netflix หรือ YouTube อยู่บ้านคงเป็นกิจกรรมที่หลายคนชื่นชอบ
แพลตฟอร์มเหล่านี้มาดึงเวลาของเรามากขึ้น ทำให้เราทำกิจกรรมนอกบ้านกันน้อยลง
จากทั้งผลประกอบการของ Columbia และเทรนด์ตลาด Outdoor ทั่วโลก
ก็ไม่น่าเชื่อเหมือนกันว่า บริษัทและตลาดอุปกรณ์ Outdoor ก็ยังคงเติบโตได้ท่ามกลางพฤติกรรมผู้บริโภคที่เปลี่ยนไป
แล้วเรื่องราวของ Columbia ให้ข้อคิดอะไรกับเรา ?
เรื่องแรกก็น่าจะเป็นเรื่องของการปรับตัว 
เพราะในทันทีที่เห็นว่าพฤติกรรมของลูกค้า กำลังเปลี่ยนไปแต่งกายแบบ Casual มากขึ้น
คนนิยมสวมหมวกน้อยลง แทนที่ Columbia จะรอคอยโชคชะตา ครอบครัว Boyle ก็ได้หักดิบ
และมองหาผลิตภัณฑ์อื่น ในที่นี้ก็คือ ชุดสกี มาขายทันที
อีกสิ่งที่ขาดไม่ได้เหมือนกัน ก็คงเป็นแนวคิดของคุณ Gert Boyle ที่ได้วางรากฐานให้กับบริษัท
คือการมองว่าลูกค้าเป็นศูนย์กลาง
บริษัทจึงพัฒนาผลิตภัณฑ์ที่หลากหลายเพื่อตอบโจทย์ผู้บริโภค ซึ่งใครจะไปคิดว่าการออกแบบให้ Jacket มีทั้งเสื้อตัวนอกและเสื้อตัวใน และพัฒนาให้เสื้อทนทานต่อทุกสภาพอากาศ ตั้งแต่กันน้ำ ยันกันหิมะ แถมยังสวมใส่สบาย
ทั้งหมดนี้เอง ก็น่าจะเป็นเบื้องหลังความสำเร็จที่ทำให้ Columbia Sportswear Company จากที่เคยเป็นผู้ลี้ภัยและเริ่มต้นจากการขายหมวก วันนี้จะกลายเป็นบริษัท Outdoor ระดับโลก ที่มีมูลค่าบริษัท 200,000 ล้านบาท อย่างในทุกวันนี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
​​-
-
Columbia Sportswear: A True American Success Story (
)
-